Frode Scheie tar over som sportssjef i Golfforbundet fra 1. juni. FOTO: SVEIN ERIK FURULUND
Frode Scheie er ansatt ny sportssjef i golfforbundet, og får med seg alpinlegenden Kjetil André Aamodt.
Den tidligere håndballproffen ble presentert på en pressekonferanse på Ullevål Stadion onsdag.
39-åringen tar over stillingen fra Jan-Erik Aalbu som sluttet i fjor høst for å ta samme stilling i Vålerenga fotball.
— Norsk Golf er inne i en veldig spennende tid med mange unge talenter. Her ser jeg mange muligheter for fremtiden. Det skal bli spennende å være med på å legge grunnlaget for videre vekst både for topp og bredde, sier Scheie.
Scheie hadde tilbud fra håndballag i utlandet, men valgte å takke ja til Golfforbundet.
Han er også en ivrig og habil golfspiller med like under ti i handicap.
- Gull som mentor
I tillegg til Scheie har Golfforbundet også fått med seg alpinlegenden Kjetil André Aamodt på laget.
— Vi skal legge en kabal for å finne ut hvordan vi skal bruke han på best mulig måte. Men det er ingen tvil om at han er gull som mentor, sier Scheie.
Han fortsetter som trener i Bækkelaget og lærer på Treider til han offisielt tar over stillingen i Golfforbundet fra 1. juni.
Generalsekretær i forbundet, Geir Ove Berg, er meget fornøyd å ha ansatt Scheie.
— Han har den erfaring og kunnskap vi er på jakt etter til en slik stilling. Vi har brukt noen måneder på å finne en ny sportssjef, men det var nødvendig slik at vi fikk den personen vi var ute etter, sier han.
Tre personer var inne til intervju. En av dem var tidligere topphopper Lasse Ottesen, men de valgte altså Scheie.